Begrotingsrede 2017: Só word jou sak geraakPravin Gordhan tydens sy 2017-begrotingsrede. Foto: Kopano Tlape/GCIS Pravin Gordhan, minister van finansies, het Woensdag sy begrotingsrede gelewer. Gordhan het gesê die boodskap van sy begrotingsrede is dat Suid-Afrika weer by ŉ kruispad staan. “Ekonomiese groei is te stadig en die werkloosheidsyfer is te hoog.” Volgens Gordhan moet daar ŉ bykomende R28 miljard in belastinginkomste gegenereer word. “Ons moet besteding met R26 miljard verminder oor die volgende twee jaar. Die voorgestelde uitgawes vir 2017/18 is R1,56 duisend miljard. Staatskuld staan nou op R2,2 duisend miljard, of 50,7% van die BBP.” Gordhan het gesê Suid-Afrika het vir baie jare die voordeel geniet van die invordering van inkomstebelasting wat ekonomiese groei oorskry. “Dit het bygedra tot ons vermoë om openbare dienslewering uit te brei.” Gordhan het gesê daar word verwag dat die totale belastinginkomste vir 2016/17 op R1,144 duisend miljard te staan sal kom, wat ‘n toename van 7% teenoor die vorige jaar is. Dit is veral ryker Suid-Afrikaners en rokers en drinkers wat meer gaan hoes vir belasting: • ’n Nuwe belastingkerf van 45% is ingestel vir individue met ’n belasbare inkomste van meer as R1,5 miljoen per jaar; • Die brandstofheffing sal op 5 April met 30c per liter styg en die Padongelukkefonds-heffing met 9c per liter; en • Sondebelasting op alkohol en tabak sal ook met tussen 6% en 10% styg. Teen 2020 sal maatskaplike toelaes 18,1 miljoen Suid-Afrikaners bereik, hoofsaaklik kinders (12,8 miljoen) en bejaardes (3,6 miljoen). Die kinderonderhoudstoelaag sal na verwagting met R25 in 2017/18 verhoog, terwyl die pleegsorgtoelae met R30 sal verhoog. Die ouderdomstoelaag sal verhoog met R95 per maand in 2017/18.